Kristen-leder sammenligner 22. juli med Israel
Ottosen er informasjonsleder i Norsk Luthersk Misjonssamband og forlagssjef i Lunde Forlag, som nå gir ut boka «Et nytt holocaust» (Giulio Meotti) om jødiske offer for palestinsk vold. Ottosen mener norsk venstreside har bagatellisert terroren mot jødene. - Det Norge opplevde 22. juli, har jødene i Israel til tider opplevd ukentlig i årevis. Jeg håper Utøya kan skape økt forståelse for at israelere frykter terror. Jeg håper på en mye mer balansert Israel-debatt, sier Ottosen til NRK. - Vi mistet nesten 100 personer. Det var dypt tragisk. I Israel er opp mot 2.000 drept de siste 20 årene, og nesten 10.000 er skadet, sier Ottosen. I likhet med mange andre kristenkonservative mener han palestinerne får for mye oppmerksomhet når Midtøsten-konflikten debatteres og dekkes av mediene. AUF-leder Eskil Pedersen har lite til overs for Ottosens utspill. - Jeg synes det er en usmakelig sammenligning. Ett av målene med terror er å få folk til å la være å mene eller gjøre de tingene de gjorde før. Det er å få land og organisasjoner til å endre politikk. Det bør ikke skje, og derfor ønsker ikke jeg at AUF skal endre standpunktene sine på bakgrunn av det vi opplevde i sommer, sier Pedersen.
Den kristne forlagsredaktøren Espen Ottosen håper 22. juli vil gi AUF større forståelse for Israels lidelser.